- Mateos
- <
- 5
- >

5
Lamatuaꞌ Yesus nanori sia leteꞌ ata
1 Leleꞌ Yesus nita atahori hetar rema tungga E, ma Ana hene nisiꞌ lete anaꞌ sa, de endoꞌ neu naa. Ana mana tungga nara fo tengga nalaꞌ ra, rema deka-deka fo rena E. 2 Boe ma Ana mulai nanori se nae,
Atahori mana hambu hahambuꞌ tebꞌe-tebꞌeꞌ a
(Lukas 6:20-23)
3 “Atahori mana tudꞌa-loloeꞌ ma duꞌa rae sira parlu Lamatuaꞌ, ara onton,
te akaꞌ Lamatualain mesaꞌ ne, sira Mane malolen.
4 Atahori mana ramedꞌa susa-sonaꞌ ra onton,
huu Lamatualain mesaꞌ ne mana tao se ramahoꞌo.✡Yesaya 61:2
5 Atahori anak ra onton,
huu dei fo ara simbo basa papala-babꞌanggiꞌ fo Lamatualain helu-fuliꞌ a.✡Sosodꞌat Koa-kioꞌ ra 37:11
6 Atahori mana nau tungga Lamatualain dala ndoo-tetun ra onton,
huu dei fo Ana tao fee se ramedꞌa dai.✡Yesaya 55:1-2
7 Atahori mana ratudꞌu rala kasian ra onton,
huu dei fo Lamatualain kasian se boe.
8 Atahori rala meumareꞌ ra onton,
huu dei fo sira hambu rita Lamatualain.✡Sosodꞌat Koa-kioꞌ ra 24:3-4
9 Atahori mana tao mole-dꞌame ra onton,
huu dei fo Lamatualain nae, ‘Sira, Au ana nggara.’
10 Atahori mana nenetao doidꞌosoꞌ huu tungga Lamatualain, ara onton,
te akaꞌ Lamatuaꞌ mesaꞌ ne, sira Mane malolen.✡1 Petrus 3:14
11 Mete ma atahori laen tao doidꞌoso nggi huu ama tungga Au, ama hambu hahambuꞌ boe. Mete ma ara olaꞌ deꞌulaka nggi, ma dui-bꞌengga peko-lelekoꞌ tao maꞌafoo nara mara, na ama o hambu hahambuꞌ boe.✡1 Petrus 4:14 12 Onaꞌ mae taꞌo naa o, ama musi tao ao mara ramahoꞌo ma rala mara maꞌaheeꞌ a, huu Lamatualain sadꞌia bala-bꞌae babꞌanggi mara naen seli sia sorga. Te misinedꞌa, e! Nda akaꞌ hei hambu doidꞌosoꞌ onaꞌ naa sa, te dalahulun atahori ra o tao dala deꞌulakaꞌ onaꞌ naa neu Lamatualain mana ola-ola nara boe.”✡2 Israꞌel no Yahuda Dudꞌuin 36:16; Dedꞌenuꞌ ra Dudꞌuin 7:52
Atahori mana tungga Lamatuaꞌ Yesus, onaꞌ masiꞌ no manggareloꞌ a
(Markus 9:50; Lukas 14:34-35)
13 “Mete ma tae tao nanaat maladꞌaꞌ, na, ata parlu tao masiꞌ neu dei. Onaꞌ naa boe atahori mana rasodꞌa sia raefafoꞌ ia, ara parlu nggi. Te mete ma masiꞌ a, mami ena, na, sosoan saa fai? Nggari hendi sia dalaꞌ fo nenetabꞌu-rorooꞌ.✡Markus 9:50; Lukas 14:34-35
14 Hei o musi misodꞌa onaꞌ lambu a, fo atahori hetar rita no maloleꞌ. Ama musi mbila manggareloꞌ, onaꞌ kota mana sia leteꞌ ata, fo atahori mete rita.✡Yohanis 8:12; 9:5 15 Atahori mana nambilaꞌ lambu teꞌoek, nda tao lambu a neu hura rae a rala sa. Te ara mbedꞌaꞌ lambu a sia mamana naruꞌ, fo naronda neu basa ume rala.✡Markus 4:21; Lukas 8:16; 11:33 16 Ama o musi misodꞌa onaꞌ naa boe. Ama musi mironda, fo atahori laen rita masodꞌa malole mara boe. Rita taꞌo naa dei fo ara koa-kio Lamatualain rae, ‘Wee! Hei Amam sia sorga, manaseliꞌ, o!’ ”✡1 Petrus 2:12
Lamatuaꞌ Yesus nema tao natetu Lamatualain hohoro-lalanen
17 “Ama afiꞌ duꞌa mae, Au raefafoꞌ uma ia, fo ae umopoꞌ hendi Lamatualain hohoro-lalanen fo Ana fee neu baꞌi Musa. Boe ma afiꞌ mae Au nda tao afiꞌ neu saa fo Lamatualain mana ola-ola nara olaꞌ memaꞌ eniꞌ a lele uluꞌ a. Huu Au uma ia, ae tao basaꞌ e dadꞌi onaꞌ basa dalaꞌ fo ara olaꞌ memaꞌ a. 18 Huu naa de, rena malolole, e! Lalai no raefafoꞌ nda feꞌe bisa rambalulutu sa, mete ma basa e nda feꞌe dadꞌi tungga Lamatualain hohoro-lalane nara sa. Mae akaꞌ titiꞌ do koma esa o nda bisa neneose hendiꞌ sa.✡Lukas 16:17 19 Mia basa Lamatuaꞌ atahori nara, mete ma ruma ralena-langga Lamatualain hohoro-lalanen, huu ana duꞌa nae, ‘Hee! Hohoro-lalaneꞌ ia, anadꞌikiꞌ a, nda naꞌena sosoan saa sa boe!’ Basa ma ana nanori onaꞌ naa fee neu atahori laen, dei fo Lamatualain sia sorga tao e dadꞌiꞌ a anadꞌikiꞌ. Te, atahori mana tao tungga basa Lamatualain hohoro-lalanen, ma ana nanori onaꞌ naa neu atahori laen, dei fo Lamatualain tao eni dadꞌi atahori mana naꞌena ngguna. 20 Mimihere Au! Mete ma hei nda misodꞌa ndoo-tetuꞌ malole lenaꞌ meser agama ro atahori partei Farisi ra sa, na, hei nda bisa dadꞌi Lamatualain atahorin sa.
Lamatuaꞌ Yesus nanori atahori ra fo esa afiꞌ namanasa esa
(Lukas 12:57-59)
21 “Hei bubꞌuluꞌ baꞌi Musa hohoro-lalanen fo ana nafadꞌe memaꞌ neu bei-baꞌi tara nae, ‘Afiꞌ misa atahori, te se nisa atahori, dei fo ana hambu huku-dꞌokiꞌ.’✡Kalua mia Masir 20:13; Dui Seluꞌ Dala Masodꞌa 5:17 22 Te Au ae ufadꞌe taꞌo ia: esa afiꞌ miminasa esa, te seka namanasa toronoon, dei fo nenehuku-dꞌokiꞌ. Atahori mana namue toronoon nae, ‘Nggoa ma onaꞌ ee!’ Dei fo atahori naa musi neu nataa sia lasi-lasi agama ra matan. Boe ma atahori mana bua toronoon nae, ‘Nggoaꞌ e!, dei fo nenehuku-dꞌokiꞌ sia ai naraka.
23 Dadꞌi mete ma mae mendi tutunu-hohotum neu Lamatualain, te musunedꞌa, toronoom feꞌe namanasa nggo, 24 na, afiꞌ mbedaꞌ tutunu-hohotum dei. Muu dame mo toronoom dei, dei fo feꞌe na muu mbedaꞌ tutunu-hohotum fee neu Lamatualain.
25 Mete ma hambu atahori rae tao dedꞌeat ro nggo, na malole lenaꞌ muu dame lai-lai mo e leo. Mete ma hokoꞌ, naa, dei fo atahori naa no nggo muu mutaa sia mana nggero-furiꞌ a. Basa fo mana nggero-furiꞌ a fee nggo misiꞌ polisi, boe ma ara tao nggo bui rala muu. 26 Au olaꞌ ia tebꞌe-tebꞌeꞌ! Dei fo leo mukundoo sia bui rala losa bae basa hutam dei.”
Lamatuaꞌ Yesus nanori atahori afiꞌ hohongge
27 “Hei bubꞌuluꞌ baꞌi Musa hohoro-lalanen nae, ‘Afiꞌ hohongge.’✡Kalua mia Masir 20:14; Dui Seluꞌ Dala Masodꞌa 5:18 28 Te Au ae ufadꞌe taꞌo ia: atahori botiꞌ matan fo mete inaꞌ sa, ma ralan hii nae sungguꞌ naꞌabꞌue no e, na, touꞌ naa hohongge no inaꞌ naa sia ralan ena. 29 Mete ma tao salaꞌ mendiꞌ mata onam, na, edꞌo hendiꞌ e. Huu malole lenaꞌ sorga muu mendiꞌ a matam seri, afiꞌ losa ara nggari nggo misiꞌ ai naraka muu mendi matam ruꞌa se.✡Mateos 18:9; Markus 9:47 30 Ma mete ma tao salaꞌ mendiꞌ lima onam, na, nggero hendi e. Te malole lenaꞌ sorga rala muu mendiꞌ a limam seri, te afiꞌ losa ara nggari nggo misiꞌ ai naraka no limam ruꞌa se.”✡Mateos 18:8; Markus 9:43
Lamatuaꞌ Yesus nanori nae afiꞌ mahelaꞌ
(Mateos 19:9; Markus 10:11-12; Lukas 16:18)
31 “Hei bubꞌuluꞌ baꞌi Musa hohoro-lalanen nae, ‘Atahori mahelaꞌ no saon, na, ana musi fee susura mahelaꞌ neu inaꞌ a.’✡Dui Seluꞌ Dala Masodꞌa 24:1-4; Mateos 19:7; Markus 10:4 32 Te Au ufadꞌe taꞌo ia: mete ma hambu atahori mahelaꞌ no saon, tao-tao te saon nda hohongge, sa, ma inaꞌ naa sao seluꞌ, na, onaꞌ sao ulun tao e hohongge. Ma mete ma hambu touꞌ sa sao nala inaꞌ mana hela hendiꞌ sa, na, ruꞌa se o hohongge boe.✡Mateos 19:9; Markus 10:11-12; Lukas 16:18; 1 Korintus 7:10-11
Lamatuaꞌ Yesus nanori soꞌal hehelu-fufuliꞌ
33 “Hei bubꞌuluꞌ baꞌi Musa hohoro-lalanen fo ana nafadꞌe neu bei-baꞌi tara nae, ‘Mete ma ho helu-fuli pake sumba mendiꞌ Lamatualain naran, na, ho nenepaꞌaꞌ mo hehelu-fufuliꞌ naa ena.’✡Malangga Agama ra Atoran na 19:12; Reken 30:2; Dui Seluꞌ Dala Masodꞌa 23:21 34 Te Au ufadꞌe taꞌo ia: mete ma helu-fuliꞌ, na, afiꞌ pake susumbaꞌ. Afiꞌ sumba mendiꞌ sorga naran, huu sorga naa, Lamatualain mamana leleon.✡Yakobis 5:12; Yesaya 66:1; Mateos 23:22 35 Afiꞌ sumba mendiꞌ raefafoꞌ naran, huu raefafoꞌ naa Lamatualain ei tatabꞌun boe. Boe ma afiꞌ sumba mendiꞌ Yerusalem naran, huu Yerusalem naa o, Mane Monaeꞌ a kotan boe.✡Yesaya 66:1; Sosodꞌat Koa-kioꞌ ra 48:3 36 Afiꞌ sumba mendiꞌ langga mara. Te hei nda miꞌena koasa fo parenda langga fulu mara esa fo dadꞌi nggeoꞌ do mutiꞌ sa boe. 37 Dadꞌi mete ma ama mae helu-fuliꞌ mae, iya, na, mifadꞌe mae, ‘iya’. Do mete ma hokoꞌ naa, mae ‘Hokoꞌ’. Mete ma hei olaꞌ lenaꞌ naa fai, na, naa naꞌoka sia nitu ra ena.
Lamatuaꞌ Yesus nanori nae afiꞌ bala-bꞌae deꞌulakaꞌ no deꞌulakaꞌ, te musi mete-seꞌu no maloleꞌ lena
(Lukas 6:29-30)
38 “Hei bubꞌuluꞌ baꞌi Musa hohoro-lalanen nae, ‘Mete ma hambu atahori tao ralutu matam, na, bala-bꞌae tao mulutu matan boe. Ma mete ma hambu atahori tao raꞌouꞌ nisim, na, tao muꞌouꞌ nisin boe.’✡Kalua mia Masir 21:24; Malangga Agama ra Atoran na 24:20; Dui Seluꞌ Dala Masodꞌa 19:21 39 Te Au ae ufadꞌe taꞌo ia: afiꞌ bala-bꞌae deꞌulakaꞌ no deꞌulakaꞌ. Mete ma atahori mbasa nasum seri, na, hela fo ana mbasa seluꞌ nasum seri fai. 40 Mete ma hambu atahori rae radꞌedꞌea ro nggo, fo rae haꞌi rala badꞌum, na, fee jeket ma neu boe. 41 Mete ma hambu soldꞌadꞌu esa naꞌasusuuꞌ nggo laoꞌ ma lemba mendi sudꞌiꞌ a saan dodꞌoon kilo esa, na, lemba mendi e dodꞌoon kilo rua leo. 42 Mete ma hambu atahori roꞌe saa mia nggo, na, fee neu leo. Ma mete ma hambu atahori rae pindan sudꞌiꞌ a saa ma, na, fee neuꞌ ena.
Lamatuaꞌ Yesus nanori fo sue atahori mana binci hita
(Lukas 6:27-28, 32-36)
43 “Hei rena atahori rae, ‘Sue toronoo mara, ma binci atahori mana binci nggo.’✡Malangga Agama ra Atoran na 19:18 44 Te Au ufadꞌe taꞌo ia: musi sue atahori mana binci nggo. Ma moꞌe Lamatuaꞌ fee papala-babꞌanggiꞌ neu atahori mana tao doidꞌoso nggo. 45 Mete ma tao taꞌo naa, na, mutudꞌu mae, ho ia Amam mana sia sorga anan. Huu Ana tao relo a naronda fee neu atahori maloleꞌ ma fee neu atahori deꞌulaka ra boe. Ana o naꞌondaꞌ udꞌan fee neu atahori mana tungga parendan naꞌabꞌue no atahori mana labꞌan parendan boe. 46 Dadꞌi mete ma sue akaꞌ atahori mana sue nggo, na, duꞌa mae Lamatualain musi bala-bꞌae nggo papala-babꞌanggiꞌ do? Hokoꞌ! Te atahori deꞌulakaꞌ o sue nonoo mana sue sira boe. 47 Dadꞌi mete ma ho fee sodꞌa-moleꞌ neuꞌ a nonoom, na, lenan saa? Te atahori nda mana ramahere neu Lamatualain sa o tao onaꞌ naa boe. 48 Dadꞌi musunedꞌa, e! Amam mana sia sorga sue basa atahori. Dadꞌi musi tao tungga taꞌo naa boe.✡Malangga Agama ra Atoran na 19:2; Dui Seluꞌ Dala Masodꞌa 18:13

- Mateos
- <
- 5
- >

✡5:4 Yesaya 61:2

✡5:5 Sosodꞌat Koa-kioꞌ ra 37:11

✡5:6 Yesaya 55:1-2

✡5:8 Sosodꞌat Koa-kioꞌ ra 24:3-4

✡5:10 1 Petrus 3:14

✡5:11 1 Petrus 4:14

✡5:12 2 Israꞌel no Yahuda Dudꞌuin 36:16; Dedꞌenuꞌ ra Dudꞌuin 7:52

✡5:13 Markus 9:50; Lukas 14:34-35

✡5:14 Yohanis 8:12; 9:5

✡5:15 Markus 4:21; Lukas 8:16; 11:33

✡5:16 1 Petrus 2:12

✡5:18 Lukas 16:17

✡5:21 Kalua mia Masir 20:13; Dui Seluꞌ Dala Masodꞌa 5:17

✡5:27 Kalua mia Masir 20:14; Dui Seluꞌ Dala Masodꞌa 5:18

✡5:29 Mateos 18:9; Markus 9:47

✡5:30 Mateos 18:8; Markus 9:43

✡5:31 Dui Seluꞌ Dala Masodꞌa 24:1-4; Mateos 19:7; Markus 10:4

✡5:32 Mateos 19:9; Markus 10:11-12; Lukas 16:18; 1 Korintus 7:10-11

✡5:33 Malangga Agama ra Atoran na 19:12; Reken 30:2; Dui Seluꞌ Dala Masodꞌa 23:21

✡5:34 Yakobis 5:12; Yesaya 66:1; Mateos 23:22

✡5:35 Yesaya 66:1; Sosodꞌat Koa-kioꞌ ra 48:3

✡5:38 Kalua mia Masir 21:24; Malangga Agama ra Atoran na 24:20; Dui Seluꞌ Dala Masodꞌa 19:21

✡5:43 Malangga Agama ra Atoran na 19:18

✡5:48 Malangga Agama ra Atoran na 19:2; Dui Seluꞌ Dala Masodꞌa 18:13

© 2016 UBB